Tulbagh-moord: Tienermeisie op borgtog vrygelaatDr. Roelof Botha en sy vrou, Lorette. (Foto: Facebook) Vier verdagtes het Dinsdag weer in die landdroshof op Tulbagh in die Wes-Kaap verskyn in verband met die moord op plaaslike mediese dokter Roelof Botha. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het aan Maroela Media gesê Aiden Abels (27), Justin Adonis (30) en Andrew Gouws (30) het nié aansoek om borgtog gedoen nie. Die 17-jarige meisie wat ook van Botha se moord beskuldig word, het wel vroeër aansoek om borgtog gedoen. Dié aansoek is Dinsdag toegestaan hoewel die hof bevind het dat die woonadres in Wolsely wat sy opgegee het, nie vir die hof aanvaarbaar is nie. “Daar is besluit dat sy na ŉ plek van veiligheid geneem sal word,” het Ntabazalila gesê. Die meisie kan nie in dié stadium geïdentifiseer word nie aangesien sy minderjarig is. Maroela Media het vroeër berig Botha (59) se liggaam is in Junie met verskeie steekwonde in Schalkenboschweg buite die dorp aangetref. Botha het ’n praktyk in Van der Stelstraat op die dorp bedryf. Die verdagtes sal na verwagting weer op 1 Oktober in die hof verskyn op aanklag van moord. Abels, Adonis en Gouws bly tot dan in Worcester in aanhouding.